Απόφαση αριθ. 192

της 29ης Οκτωβρίου 2003

σχετικά με τους όρους εφαρμογής του άρθρου 50 παράγραφος 1 στοιχείο β) του κανονισμού (ΕΟΚ) αριθ. 574/72 του Συμβουλίου

(Κείμενο που παρουσιάζει ενδιαφέρον για τον ΕΟΧ)

(2004/324/ΕΚ)

Η ΔΙΟΙΚΗΤΙΚΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ΓΙΑ ΤΗΝ ΚΟΙΝΩΝΙΚΗ ΑΣΦΑΛΙΣΗ ΤΩΝ ΔΙΑΚΙΝΟΥΜΕΝΩΝ ΕΡΓΑΖΟΜΕΝΩΝ,

Έχοντας υπόψη:

το άρθρο 81 στοιχείο α) του κανονισμού (ΕΟΚ) αριθ. 1408/71 του Συμβουλίου, της 14ης Ιουνίου 1971, περί εφαρμογής των συστημάτων κοινωνικής ασφαλίσεως στους μισθωτούς, στους μη μισθωτούς και στα μέλη της οικογένειάς τους που διακινούνται εντός της Κοινότητας(1), σύμφωνα με το οποίο η διοικητική επιτροπή χειρίζεται όλα τα διοικητικά θέματα που απορρέουν από τον κανονισμό (ΕΟΚ) αριθ. 1408/71 και τους μεταγενέστερους κανονισμούς,

το άρθρο 81 στοιχείο δ) του κανονισμού (ΕΟΚ) αριθ. 1408/71, σύμφωνα με το οποίο η διοικητική επιτροπή είναι επιφορτισμένη με την προαγωγή και την ανάπτυξη της συνεργασίας μεταξύ των κρατών μελών, εκσυγχρονίζοντας τις διαδικασίες που είναι απαραίτητες για την ανταλλαγή πληροφοριών, και ιδίως προσαρμόζοντας τη ροή των πληροφοριών μεταξύ υπηρεσιών στις τηλεματικές ανταλλαγές, λαμβανομένης υπόψη της εξέλιξης της επεξεργασίας των πληροφοριών σε κάθε κράτος μέλος, και δεδομένου ότι ο εκσυγχρονισμός αυτός αποσκοπεί κυρίως στην επιτάχυνση της χορήγησης των παροχών,

το άρθρο 117 του κανονισμού (ΕΟΚ) αριθ. 574/72 του Συμβουλίου, της 21ης Μαρτίου 1972, περί του τρόπου εφαρμογής του κανονισμού (ΕΟΚ) αριθ. 1408/71(2), σύμφωνα με το οποίο η διοικητική επιτροπή είναι επιφορτισμένη, βάσει των μελετών και των προτάσεων της τεχνικής επιτροπής για την ηλεκτρονική επεξεργασία των πληροφοριών, με την προσαρμογή των υποδειγμάτων πιστοποιητικών, βεβαιώσεων, δηλώσεων, αιτήσεων και άλλων εγγράφων στις νέες τεχνικές ηλεκτρονικής επεξεργασίας, καθώς και των ενεργειών διαδικασιών διαβίβασης των δεδομένων που προβλέπονται για την εφαρμογή του κανονισμού και του κανονισμού εφαρμογής του,

το άρθρο 50 παράγραφος 2 του κανονισμού (ΕΟΚ) αριθ. 574/72, σύμφωνα με το οποίο η διοικητική επιτροπή ορίζει τις διατυπώσεις εφαρμογής των διατάξεων του άρθρου 50 παράγραφος 1 του εν λόγω κανονισμού,

το άρθρο 2 παράγραφος 1 του κανονισμού (ΕΟΚ) αριθ. 574/72, βάσει του οποίου η διοικητική επιτροπή καθορίζει τα υποδείγματα των πιστοποιητικών, βεβαιώσεων, δηλώσεων, αιτήσεων και άλλων εγγράφων, αναγκαίων για την εφαρμογή του κανονισμού, και σύμφωνα με το οποίο τα προαναφερθέντα έγγραφα μπορούν να διαβιβασθούν μεταξύ αρμόδιων υπηρεσιών είτε μέσω εντύπων είτε με τη μορφή τυποποιημένων ηλεκτρονικών μηνυμάτων μεταξύ των τηλεματικών υπηρεσιών,

Εκτιμώντας τα ακόλουθα:

(1) Είναι σκόπιμο να διευκρινιστούν οι όροι εφαρμογής του άρθρου 50 παράγραφος 1 στοιχείο δ) του κανονισμού (ΕΟΚ) αριθ. 574/72 και να καθιερωθούν υποδείγματα εντύπων για την εφαρμογή του εν λόγω άρθρου.

(2) Είναι αναγκαίο να προωθηθεί και να διευκολυνθεί η ανταλλαγή πληροφοριών σχετικά με το ασφαλιστικό ιστορικό των εργαζομένων που έχουν μετακινηθεί στο εσωτερικό της Ευρωπαϊκής Ένωσης πριν από την ελάχιστη ηλικία θεμελίωσης των δικαιωμάτων για συνταξιοδότηση στα ενδιαφερόμενα κράτη μέλη, ή οποιαδήποτε άλλη διαδικασία που επιτρέπει την έγκαιρη ενημέρωση των εργαζομένων σχετικά με τα δικαιώματά τους και την επιτάχυνση της επακόλουθης εκκαθάρισης των εν λόγω δικαιωμάτων.

(3) Η απόφαση αριθ. 118, της 20ής Απριλίου 1983, πρέπει να τροποποιηθεί και να ενημερωθεί,

ΑΠΟΦΑΣΙΖΕΙ ΤΑ ΑΚΟΛΟΥΘΑ:

Οι φορείς που αναφέρονται στο άρθρο 50 παράγραφος 1 στοιχείο β) του κανονισμού (ΕΟΚ) αριθ. 574/72 προβαίνουν στην ανακεφαλαίωση του ασφαλιστικού ιστορικού των εργαζομένων που έχουν υπαχθεί στη νομοθεσία δύο ή περισσότερων κρατών μελών σύμφωνα με τους ακόλουθους όρους:

1. Οι σχετικοί φορείς προβαίνουν στην ανακεφαλαίωση του ασφαλιστικού ιστορικού του εργαζομένου το αργότερο έως ένα έτος πριν από την ημερομηνία κατά την οποία ο εργαζόμενος φθάνει στην ελάχιστη ηλικία συνταξιοδότησης

α) είτε ύστερα από αίτηση του εργαζομένου που υποβάλλεται σε έναν από τους εν λόγω φορείς·

β) είτε με πρωτοβουλία οποιουδήποτε από τους εμπλεκόμενους φορείς.

2. Κάθε φορέας θέτει στη διάθεση των φορέων που προβαίνουν στην ανακεφαλαίωση των ασφαλιστικών ιστορικών το σύνολο των πληροφοριών (στοιχεία εγγραφής στο εκάστοτε ασφαλιστικό ταμείο και περίοδοι ασφάλισης) που αφορούν το ασφαλιστικό ιστορικό των εργαζομένων που ασφαλίσθηκαν σε άλλα κράτη μέλη.

Βάσει των τεχνολογικών του δυνατοτήτων, ο εν λόγω φορέας διαθέτει τις πληροφορίες αυτές μέσω τηλεματικής οδού (βλέπε σημείο 2.1), σε απευθείας σύνδεση (βλέπε σημείο 2.2) ή με οποιοδήποτε άλλο μέσο ή διαδικασία. Όταν αυτό δεν είναι εφικτό, οφείλει να προσφεύγει στη διαδικασία της γραπτής επικοινωνίας που περιγράφεται στο σημείο 2.3.

Οι επιλογές που αφορούν τον προγραμματισμό και τη μέθοδο των ανταλλαγών καθορίζονται από τα κράτη μέλη, τα οποία λαμβάνουν υπόψη τα χαρακτηριστικά των συνταξιοδοτικών τους συστημάτων, και μπορούν να αποτελέσουν αντικείμενο συμφωνιών που θα συναφθούν μεταξύ των αρμόδιων αρχών των κρατών μελών ή μεταξύ των ασφαλιστικών τους φορέων.

2.1. Στην περίπτωση τηλεματικής διαβίβασης, ο φορέας που προβαίνει στην ανακεφαλαίωση του ασφαλιστικού ιστορικού του εργαζομένου απευθύνεται, μέσω του οργανισμού που έχει οριστεί από το κράτος του και τους οργανισμούς που ορίζουν τα εμπλεκόμενα κράτη, στον τοπικά αρμόδιο φορέα. Η αίτηση και οι απαντήσεις πρέπει να ακολουθούν τη δομή των εντύπων Ε 503 και Ε 505 αντίστοιχα. Για τις ανταλλαγές αυτές, οι ενδιαφερόμενοι φορείς τηρούν τους κανόνες κοινής δομής, ιδίως σε θέματα ασφάλειας και χρήσης των προτύπων, καθώς και τους όρους λειτουργίας του κοινού τμήματος των τηλεματικών υπηρεσιών που καθορίζονται από τη διοικητική επιτροπή κατ' εφαρμογή των άρθρων 117α και 117β του κανονισμού (ΕΟΚ) αριθ. 574/72.

2.2. Στην περίπτωση ενημέρωσης σε απευθείας σύνδεση, ο φορέας που προβαίνει στην ανακεφαλαίωση του ασφαλιστικού ιστορικού του εργαζομένου χρησιμοποιεί την αντίστοιχη ανακεφαλαίωση του άλλου φορέα ακολουθώντας τη δομή του εντύπου Ε 505.

2.3. Στην περίπτωση που, ελλείψει άλλων μέσων, χρησιμοποιείται η διαδικασία της γραπτής επικοινωνίας, ο φορέας που προβαίνει στην ανακεφαλαίωση του ασφαλιστικού ιστορικού του εργαζομένου αποστέλλει ένα έντυπο Ε 503 στους φορείς όλων των άλλων κρατών μελών όπου γνωρίζει ότι απασχολήθηκε ο εν λόγω εργαζόμενος. Σε απάντηση στο έντυπο Ε 503, κάθε εμπλεκόμενος φορέας αποστέλλει στο φορέα που έχει αναλάβει τη γενική ανακεφαλαίωση ένα έντυπο Ε 505 το οποίο περιέχει την ανακεφαλαίωση του τμήματος εκείνου του ασφαλιστικού ιστορικού που αφορά την ασφάλιση στο πλαίσιο της νομοθεσίας που ο ίδιος εφαρμόζει. Η διαδικασία της γραπτής επικοινωνίας δεν απαιτεί την παρέμβαση των οργανισμών που έχουν οριστεί από τα κράτη μέλη.

Οι αρχές δύο ή περισσότερων κρατών μελών, μπορούν να καθιερώσουν, έπειτα από γνωμοδότηση της διοικητικής επιτροπής, τη χρήση εντύπων διαφορετικών από τα έντυπα Ε 503 και Ε 505 ή να καθορίσουν διαφορετικούς όρους εφαρμογής της διαδικασίας αυτής.

2.4. Κατά την έννοια της παρούσας απόφασης, οι "οργανισμοί που έχουν οριστεί από τα κράτη μέλη" είναι οι ακόλουθοι:

>ΘΕΣΗ ΠΙΝΑΚΑ>

2.5. Τα υποδείγματα των εντύπων Ε 503 και Ε 505 που πρέπει να χρησιμοποιούνται στην περίπτωση γραπτής επικοινωνίας προσαρτώνται στην παρούσα απόφαση.

3. Εάν η νομοθεσία ενός κράτους μέλους προβλέπει προϋποθέσεις ελάχιστης ηλικίας για τη χορήγηση σύνταξης επιζώντος, οι σχετικοί φορείς θα προβούν κατά τρόπο ανάλογο στην ανακεφαλαίωση του ασφαλιστικού ιστορικού του θανόντος εργαζομένου, το αργότερο ένα έτος πριν από την ημερομηνία κατά την οποία ένας από τους επιζώντες θα φθάσει στην ελάχιστη ηλικία είσπραξης της σύνταξης επιζώντος.

4. Η παρούσα απόφαση, η οποία αντικαθιστά την απόφαση αριθ. 118 της 20ής Απριλίου 1983, δημοσιεύεται στην Επίσημη Εφημερίδα της Ευρωπαϊκής Ένωσης. Τίθεται σε εφαρμογή την 1η Ιανουαρίου 2004.

Ο Πρόεδρος της διοικητικής επιτροπής

Giuseppe Miccio

(1) ΕΕ L 149 της 5.7.1971, σ. 2.

(2) ΕΕ L 74 της 27.3.1972, σ. 1.

>PIC FILE= "L_2004104EL.011702.TIF">

>PIC FILE= "L_2004104EL.011801.TIF">

>PIC FILE= "L_2004104EL.011901.TIF">

>PIC FILE= "L_2004104EL.012001.TIF">

>PIC FILE= "L_2004104EL.012101.TIF">

>PIC FILE= "L_2004104EL.012201.TIF">